I Aalborg Lufthavn afgår to fly mod Rhodos søndag. - Flyene kommer til at gå planmæssigt, som vi kan se det lige nu, siger lufthavnsdirektør, Niels Hemmingsen. Han understreger dog, at man fra lufthavnens side følger situationen tæt. - De kunder, som er berørte af skovbrande i de pågældende områder, er i dialog med rejseselskaberne. Søndag rejser et hold mod det græske klokken 11.15, som egentlig skulle være afgået 09.20. I aften klokken 18 sætter endnu et fly kursen mod Rhodos. Tomt fly Aftenens fly vil dog være tomt. Jettime oplyser til TV2 Nord, at afgangen i aften mod Rhodos bliver uden passagerer - for at hente nogle af de feriegæster hjem, som befinder sig i de berørte områder. Ifølge Jettime skulle flere forskellige rejseselskaber have haft gæster med. Få fra Aalborg Spies oplyser, at de har 144 gæster fra Aalborg på Rhodos lige nu. - Langt de fleste er i områder, der ikke er berørt af skovbrand. Vi har haft fem i de berørte områder. Alle berørte er vi i kontakt med og er evakueret. Vi har sendt sms ud og har vores kolleger dernede lokalt på Rhodos, der gør alt hvad de kan for at tage sig af berørte gæster og informere, lyder det i en sms fra Sofie Folden Lund, der er kommunikationschef. Tusindvis evakueret Ifølge TV2 er det uvist, præcist hvor mange turister, der er blevet evakueret som følge af skovbrandene, der brød ud tirsdag i et bjergområde i den sydøstlige del af øen og siden har bredt sig. Lørdag aften oplyste den græske kystvagt ifølge nyhedsbureauet Reuters, at omkring 2000 turister var blevet evakueret fra Rhodos. Tallet forventes dog at være vokset markant i løbet af natten. Advarer Udenrigsministeriets Borgerservice opfordrer til forsigtighed, hvis man opholder sig i berørte områder i Grækenland. Det drejer sig om områder midt og øst på Rhodos. - Veje kan være lukkede. Udvis forsigtighed, hvis du opholder dig tæt på Asklipieio, Kiotari, Lardos og Pilonas. Følg de lokale myndigheders anbefalinger. Hold dig opdateret via medierne, myndighederne, dit hotel og rejsebureau. Skovbrandene på Rhodos har betydet, at de græske myndigheder nu evakurerer folk nær Asklipiio og Kiotari.

Opsummering:
Udenrigsministeriet opfordrer til, at man følger situationen tæt, hvis man opholder sig tæt på Asklipieio, Kiotari, Lardos og Pilonas.